JY LEES NOU 5 planne teen korrupte beamptes
Deur Charles Thompson
Deur: Charles Thompson
Jy’s op die EN1 tussen Maputo en Inhambane. Jy ry 80km/h, want die bordjie lees 80km/h. Die volgende oomblik spring ’n Mosambiekse verkeersbeampte agter ’n palmboom uit, spoedkamera in die hand. Hy blits ’n string Portugese woorde in jou rigting en beduie na die kamera – dié lees 132km/h. Dis nie lank nie of hy wil jou ook nog beboet omdat jy met plakkies bestuur. Maar, sê hy, dié keer nogal in heel verstaanbare Engels, hy sal jou laat gaan as jy die boete dadelik in kontant betaal.
Dié soort korrupsie is algemeen in Suider-Afrika, maar vind nie net in Mosambiek plaas nie. Ben*, ’n toermaatskappy-eienaar wat al 14 jaar lank toere regoor Suider-Afrika aanbied, sê Mosambiek is beslis “die vrot kol” wat korrupsie betref, en so ook Zimbabwe.
Hier is sy raad om te keer dat jy onder korrupte beamptes ly:
1. Ry in konvooi
Ben meen dit maak ’n groot verskil as jy in konvooi ry. “ ’n Konvooi van 20 mense lyk intimiderend, veral as almal met hulle ligte aan ry. ’n Kansvatter sal jou nie sommer stop met vyf ander voertuie vol ooggetuies agter jou nie.”
2. Ken jou regte
Ben sê ook dis baie belangrik om die reëls en die mense waar jy reis te respekteer en die regte houding te hê, maar te weet wat jou regte is. Zimbabwe het byvoorbeeld ’n jaar of wat gelede nuwe regulasies geïmplementeer wat bepaal ’n summiere boete mag nie meer as $20 wees nie.
“Ek is nog nooit vir ’n spoedoortreding in die buiteland gevang nie. Behalwe vir die konvooi met ooggetuies ry ek ook 15 km/h minder as die spoedgrens, en ekstra stadig deur dorpe.”
3. Volg ’n local
Nog ’n goeie idee, sê Ben, is om reg agter ’n plaaslike voertuig, veral ’n groot vragmotor te ry. Dis ’n goeie manier om te verseker geen voetgangers kan voor jou beland nie en die owerhede stop nie maklik ’n swaarvoertuig op die pad nie.
Jy moet natuurlik ook al die nodige plakkers, glimbaadjie en driehoeke op en in jou voertuig hê. In Mosambiek, sê Ben, gaan die owerhede partykeer selfs die laaste inspeksiedatum van jou brandblusser na.
5. Volg die reëls!
Die belangrikste, sê hy, is egter om die reëls te volg, te sorg dat jou voertuig padwaardig is en beleefd op te tree. “Suid-Afrikaners is dikwels hulle eie grootste vyande in die buiteland. Moenie verwag dat jy alkohol kan misbruik of sonder ’n hemp kan rondjaag en nooit probleme optel nie.”
*Ben het gevra dat ons nie sy regte naam gebruik nie aangesien hy gereeld met beamptes by grensposte en in die buiteland moet werk.
Foto: Edwina Cagol
Meer oor: planne| teen| 5